Kegyelem nektek és békesség Istentől a mi Atyánktól és az Úr Jézus Krisztustól!

Mt 23, 37-39

*Jeruzsálem, Jeruzsálem, aki megölöd a prófétákat, és megkövezed azokat, akik hozzád küldettek! Hányszor akartam összegyűjteni gyermekeidet, ahogyan a kotlós szárnya alá gyűjti a csibéit, de ti nem akartátok! 38Íme, elhagyatottá lesz a ti házatok. 39Mert mondom nektek, nem láttok engem mostantól fogva mindaddig, amíg azt nem mondjátok: Áldott, aki az ÚR nevében jön!*

Krisztus által egybegyűjtött Testvérek!

Talán csak mert a héten hallottam a rádióban, vagy mert az igében a *gyermek* szó és az akarás kérdése szerepel, de Demjén Ferenc: De nehéz az iskolatáska című számának szövege jutott eszembe:
*„Egyik hétfő délelőtt Peti áll a ház előtt.
Melyik útra lép? Komoly most a tét.
Peti áll a ház előtt, szíve jobbra húzza őt,
Balra van az iskola, esze súgja: menj oda!
De nehéz az iskolatáska ilyen szép napos délelőtt.”*
Megszólalhat így is mai témánk, illetve az ige alapján pár hasonló kérdésként is:
Akarsz-e ma itt lenni? Akarod-e hallani Isten igéjét? Akarsz-e meggyógyulni?
Akarjátok-e, hogy ez a gyermek a szent keresztségben részesüljön?
Akarsz-e vele Isten rendje és igéje szerint házasságban élni, míg a halál tőle Isten akaratából el nem választ?
Akarsz-e emberhalász lenni?
Akarsz-e szeretett tanítvány lenni?

Isten igéje, de ahogy itt soroltam úgy láthatóan, még a liturgiánk is annyiszor kérdez rá, hogy tulajdonképpen -egy dolog, hogy a lehetőség adott -, de mit is akarunk mi valójában?
Megszólít minket is ez a kérdés, hol ilyen hangsúlyos módon, hol csak azzal, hogy előttünk van a lehetőség és eldönthetjük, hogy élünk-e vele?
Megszólít az Ige, vezet a Lélek, vagy épp hangtalanul is egy elesett testvér: Akarsz-e? Mit akarsz te úgy igazán?
De valóban meghalljuk és tudatosan, hittel válaszolunk rá, vagy csak úgy gépiesen, mert tudjuk, hogy az „Akarod-e?” kérdésre az a válasz, hogy: Akarom. Tudod, tudatosítod magadban, hogy ilyenkor nem a lelkész előtt, nem az ő kérdésére válaszolsz, hanem Istennek?
Vagy éppenhogy szándékosan próbálunk úgy tenni, mintha a hétköznapi helyzeteink, vagy akár a templomban adott válaszaink, vállalásaink csak ember előttiek lennének?
*Az ember nem szólhat rám, nincs joga bírálni, nincs joga számon kérni, hiszen ő is csak egy bűnös!* Véleménye bárkinek lehet, de igaza csak neked van mindig?
Ez lehet, hogy a hétköznapjaidban működik, de amint valaki az Isten Igéjét szólja, közvetíti feléd, onnantól rögtön bedől, vagy legalábbis be kellene, hogy dőljön a kártyavár…
De sokszor nem dől be az igazságaink kártyavára, még az ige szavával szemben se, mert nem csak az embert, de a Lélek szívek mélyéig törő hangját is el és megvetjük. Mai vasárnapunk az Agendánkban ezt a cím üzenetet viseli: „Meg ne vessétek azt, aki szól!”. Én is így mondom: meg ne vessétek Testvérek azt, aki őszintén, értetek szól!
El tudom képzelni Jézusnak azt az emberi mozdulatát, ahogy a szavaira adott értetlen és hitetlen válaszolok, vagy sokszor hangosan, haragosan elutasító válaszok hallatán megcsóválta a fejét, vagy arcát a kezeibe temette, vagy ahogy lelkében szinte ízlelhető keserűség támadt ezek hallatán.
A saját tanítványaival, vagy a farizeusokkal és az írástudókkal folytatott beszélgetések és viták után, vagy csak végig tekintve itt igeszakaszunk előtt a fizikai és lelki Jeruzsálemen talán mi is halljuk, ahogy kiszakadnak belőle valódi fájdalommal ezek a szavak, ez a megszólítás: „Jeruzsálem, Jeruzsálem”. Ott van ebben a megszólításban a szeretet, a keserűség, a féltés és a reménység is!
Épp úgy, ahogy feléd is megszólalhatna ma a rád tekintő Krisztus. Helyettesítsd be ezt a „Jeruzsálem, Jeruzsálem” megszólítást a saját neveddel! Vagy csak tegyük meg a saját gyülekezetünkkel: Sámsonháza, Sámsonháza! Mi, vagy mik miatt lenne telve keserűséggel ez a szerető feléd és felénk fordulás?
De tekintsünk a másik oldalára is ennek a helyzetnek: hogy fogadnánk, illetve fogadod, ha téged, ma ezzel a szeretettel, keserűséggel, féltéssel és reménységgel szólít meg Krisztus?
A te személyes életedben és hitedben és a közösség számára is így szólal meg ma Jézus, kezeibe temeti arcát, majd imára kulcsolva az Atyához fohászkodik érted.

De nem csak a megszólítás által érezteti Jézus, hogy mire akar figyelmeztetni, hogy mi a vád a szavaid és tetteid miatt, hanem ki is mondja itt nyíltan, szemtől szembe – nézz rá te is akár a keresztre és úgy halld meg – „*aki megölöd a prófétákat, és megkövezed azokat, akik hozzád küldettek! Hányszor akartam összegyűjteni gyermekeidet, ahogyan a kotlós szárnya alá gyűjti a csibéit, de ti nem akartátok!”*.
A vád, hogy hányszor nem akarod, nem hagyod, akadályozod, hogy Krisztus összegyűjtsön, hogy Isten a szárnya alá – azaz a védelmébe, a kegyelmébe – vegyen, hogy hányszor zavarod el, kövezed és csúfolod meg, „ölöd meg” azt, akit Isten küld hozzád – adott személyeket is, de legfőképp magát az Igét.
Jézus rámutat a mai alapigénkben egészen konkrétan: *„de ti nem akartátok”*. Kimondja: Benne: az örök életre megváltó Úrban lenne, lehetne a mi egységünk az Isten akarata szerint, de mi nem akarjuk egymást, mi nem akarjuk Krisztust, mi nem akarjuk minden más felett a mennyei hazát. *Nem kell, nem, nem és nem!* – ezt harsogjuk ma is Krisztusnak.

De még erre se büntetéssel és dühödt haraggal felel az Úr! Krisztus hív, vádol és szeretettel reményt ad, de nem erőszakkal akar meggyőzni, nem kényszerít bele a kegyelembe.
Pilinszky János Bach zenéjéről írja, hogy „olyan, akár

az égbolt: erős, de nem erőszakos”. Ilyen Jézus Krisztus összegyűjtő akarata is: erős, de nem erőszakos. Erősen akarja magához és az örök életre hívni az embereket, de nem erőszakosan teszi meg!
Erős hanggal szól érted és neked Isten ma is a Szentlélek által és ugyanezzel az erős, de nem erőszakos hanggal kellene nekünk is képviselnünk Krisztus szeretetét napról napra a mindenki felé megszólaló és megszólító kérdéssel: *Akarsz-e?*.
Akarsz-e a Lélek keresztsége által élni? Akarod-e, hogy a házasságodban jelen legyen Isten? Akarsz-e a bűnbánat és kegyelem által napról napra megújulni? Akarsz-e krisztusi lenni, azaz az Ige szerint élni, akár megaláz, akár felemel? Akarod-e érezni, hogy nem az iskolatáska, hanem az Ige hívása, a kegyelem szeretete a nehéz az esős és a napos délelőttökön is?
Lehet tagadni, lehet elutasítani, lehet útközben elbukni, lehet imádsággal törekedni, sok mindent lehet az *Akarsz-e?* kérdés hallatán, de úgy tenni, mintha nem kellene válaszolni, mintha tudnánk nem válaszolni, azt nem lehet.
A válaszunk pedig következményekkel jár. Nem büntetéssel, hanem ok-okozati összefüggés szerint következménnyel. Így szól mai igénk: „*38Íme, elhagyatottá lesz a ti házatok.”* – A ház itt a templomot, azaz a gyülekezet helyét jelöli, azt ahol Krisztussal közösségben jelen kellene, hogy legyünk. Ez a hely, ahol összegyűjtve egynek kellene lennünk, ez üres lesz…

Nem Isten ver meg ezzel, hanem annak a következménye lesz, hogy nem akarunk teljes szívünkkel egyek lenni Krisztusban minden embertársunkkal, ennek ez lesz a következménye. Ahogy az oltár előtti igéből hallottuk: *„ne szóval szeressünk, ne is nyelvvel, hanem cselekedettel és igazsággal.”*. Mert, ha csak hangoztatott elvekben, a külsőségekben van jelen a szeretet, a tetteinkben és a lelkünk mélyén élő igazságban pedig nincs, akkor annak üres templomok, bezárt kertkapuk és reményvesztett csonkacsaládok lesznek a következményei. És igen, lehet majd imádkozni, hogy: „Urunk, tégy csodát!”, de ha amikor tőlünk is megkérdezi, mint a betesda-tavi betegtől, hogy *Akarsz-e meggyógyulni?* és mi azt mondjuk: „Uram, én nem is vagyok beteg.”, akkor mégis miféle változást várunk?
*„Ne engem gyógyíts Uram, hanem a világot változtasd meg!”* – ez lenne a mi elképzelésünk is, akár a farizeusoknak?
De Krisztus nem a világot kérdezi ma, nem tőled távoli helyeken messzi ismeretlenekkel akar csodát tenni, hanem veled. Téged kérdez: Akarsz-e meggyógyulni?

Jézus mai igeszakaszunk végén azt mondja: „*nem láttok engem mostantól fogva mindaddig, amíg azt nem mondjátok: Áldott, aki az ÚR nevében jön!”*.
Akkor, ott, ez fizikai valóságukká is vált, nekünk pedig az Ige, az elhívásunk által válik valósággá. Úgy, ahogy az idézett Demjén szám végén a kisfiú rájön, hogy könnyű már az iskolatáska, hogy jó ott lenni, úgy nekünk is rá kell jöjjünk, hogy nem bebörtönző és rendszabályzó hely a Krisztus közössége, az Ő szeretetébe való elhívásunk nem lemondások fájdalma, hanem békesség, a kegyelem az Atya által elkészített asztal öröme. Ha a kérdésre, hogy Akarod-e, hogy Krisztus az életedbe lépjen és megújítsa már nem csak gépies Akarom a válaszod, hanem ujjongó kiáltás tör elő belőled is: „*Áldott, aki az ÚR nevében jön!”*- akkor mi mind újra tisztán látjuk majd az értünk fohászkodó Megváltót.
Krisztus szól: „*Jeruzsálem, Jeruzsálem” – Sásmonháza, Sámsonháza* Akarsz-e? Akarjuk Krisztust, legyen a valódi vágyunkká az Isten közössége! Akkor meg fogunk gyógyulni. Így legyen! Ámen